《舟中怀古一首》
宋代·苏籀

耀德先王不耀兵，汪洋施泽在生灵。
孰违天戒并民欲，不爱邦家嗜虏庭。
作俑乱生诚有自，覆车势合亦难停。
山河异境伤王导，云海高翔羡管宁。
愿以丝毫裨汉室，岂无弓矢毙胡星。
愚翁事业空遗臭，经义分明战血腥。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。